Muutettu ehdotus: Euroopan parlamentin ja neuvoston asetus yleisön oikeudesta saada tietoja Euroopan parlamentin, neuvoston ja komission asiakirjoista (komission EY:n perustamissopimuksen 250 (2) artiklan nojalla esittämä) /* KOM/2001/0299 lopull. - COD 2000/0032 */



Virallinen lehti nro 240 E , 28/08/2001 s. 0165 - 0167



Muutettu ehdotus: EUROOPAN PARLAMENTIN JA NEUVOSTON ASETUS yleisön oikeudesta saada tietoja Euroopan parlamentin, neuvoston ja komission asiakirjoista (komission EY:n perustamissopimuksen 250 (2) artiklan nojalla esittämä) 1. Tausta Euroopan yhteisön perustamissopimuksen, sellaisena kuin se on muutettuna Amsterdamin sopimuksella, 255 artiklassa määrätään, että kaikilla unionin kansalaisilla sekä kaikilla johonkin jäsenvaltioon asettautuneilla luonnollisilla henkilöillä ja oikeushenkilöillä on oikeus tutustua Euroopan parlamentin, neuvoston ja komission asiakirjoihin. Neuvoston tehtävänä on vahvistaa yhteispäätösmenettelyn mukaisesti kahden vuoden kuluessa Amsterdamin sopimuksen voimaantulosta tätä tiedonsaantioikeutta koskevat yleiset periaatteet ja rajoitukset. Jotta perustamissopimuksessa määrätty tiedonsaantioikeus toteutuisi, komissio teki 28 päivänä tammikuuta 2000 asiasta koskevan ehdotuksen Euroopan parlamentille ja neuvostolle. Euroopan parlamentti hyväksyi 16 päivänä marraskuuta 2000 ehdotukseen tehtävät tarkistukset, joista useimpia komissio ei ole kuitenkaan voinut hyväksyä. Euroopan parlamentti on siirtänyt lainsäädäntöpäätöslauselmansa hyväksymistä tarjotakseen toimielimille mahdollisuuden neuvotella tarkistuksista ennen ensimmäisen käsittelyn virallista päättämistä. Kolmen toimielimen epäviralliset neuvottelut alkoivat 24 päivänä tammikuuta 2001 ja johtivat tekstin osalta sovitteluratkaisuun, jonka Euroopan parlamentin kansalaisvapauksien ja -oikeuksien sekä oikeus- ja sisäasioiden valiokunta, jäsenvaltioiden pysyvien edustajien komitea (toinen osa) ja Euroopan komissio hyväksyivät 25 päivänä huhtikuuta 2001. Euroopan parlamentti hyväksyi täysistunnossaan 2 ja 3 päivänä toukokuuta 2001 tarkistukset, joilla muutetaan komission ehdotusta kolmen toimielimen välisissä neuvotteluissa saavutetun sovitteluratkaisun mukaisesti. Komissio ilmoitti istunnossa hyväksyvänsä kaikki tarkistukset. 2. Tarkistusten tarkastelu Komissio hyväksyy sellaisenaan muutettuun ehdotukseensa kompromissiratkaisussa sovitut tarkistukset 81-119, jotka Euroopan parlamentti vahvisti täysistunnossaan 3 päivänä toukokuuta 2001. Tarkistusten 81-118 aiheita käsitellään jäljempänä. Tarkistus 119 on tekninen muutos, jossa vahvistetaan, että tietyt 16 päivänä marraskuuta äänestetyt tarkistukset poistetaan. 2.1. Johdanto-osa (tarkistukset 81-97) Johdanto-osaan tarkistusten perusteella tehdyt muutokset selkeyttävät asetuksen tavoitteita. Eräitä kappaleita on muutettu vastaaviin artikloihin tehtyjen muutosten perusteella. 2.2. Asetuksen tarkoitus, tiedonsaantiin oikeutetut ja soveltamisala (1 ja 2 artikla - tarkistukset 98 ja 99) Uudessa 1 artiklassa esitetään asetuksen tavoitteet. Nykykäytäntöä selkeytetään tarkistuksella, jonka mukaan toimielimet voivat myöntää oikeuden tutustua asiakirjoihin luonnollisille henkilöille, jotka eivät asu missään jäsenvaltiossa, tai oikeushenkilöille, joilla ei ole kotipaikkaa missään jäsenvaltiossa. 2.3. Määritelmät (3 artikla - tarkistus 100) Komission alkuperäisessä ehdotuksessa haluttiin antaa toimielinten rauhassa miettiä keskeneräisiä asioitaan jättämällä asetuksen soveltamisalasta pois sisäiseen käyttöön tarkoitetut asiakirjat kuten valmistelu- tai keskusteluasiakirjat ja yksiköiden lausunnot sekä epäviralliset viestit. Tätä rajoitusta ei hyväksytty vaan päätettiin säilyttää nykyisin voimassa oleva asiakirjojen määritelmä. Sisäisiä asiakirjoja suojellaan kuitenkin 4 artiklan 3 kohdassa säädetyillä poikkeuksilla. 2.4. Tiedonsaantioikeutta koskevat rajoitukset (4 artikla - tarkistus 101)) Poikkeusten luonne Avoimuutta lisätään niin, että muissa kuin yleisen edun tai yksityiselämän suojaamista koskevissa poikkeuksissa asiakirja katsotaan julkiseksi, jos tiedonsaantia koskeva yleinen etu menee salassapitoperusteiden edelle. Toimielimen on kuitenkin evättävä oikeus saada tietoa asiakirjoista silloin kun tietojen ilmaisemisesta saattaa aiheutua enemmän haittaa kuin hyötyä. Poikkeusten luettelo Komissio mainitsi asetusehdotuksessaan pakollisten poikkeusten joukossa erikseen rikkomisesta johtuvien menettelyjen ja niiden valmistelun etenemisen. Sovitteluratkaisun saavuttamiseksi komissio on kuitenkin valmis hyväksymään sen, ettei rikkomisesta johtuvia menettelyjä mainita erikseen asetuksen 4 artiklan 2 kohdan poikkeusten joukossa. Se katsoo nimittäin, että hyväksytty teksti edellyttää nykykäytännön säilyttämistä tapauksissa, joissa komissio valvoo tehtäviensä mukaisesti yhteisön oikeuden noudattamista. Tämä käytäntö vastaa yhteisöjen tuomioistuimen tulkintaa samoista säännöksistä. Se on päättänyt muistuttaa tästä käytännöstä neuvoston pöytäkirjaan liitettävässä julkilausumassa. Keskeneräistä asiaa koskeva rajoitus Asetuksen 4 artiklan uudessa 3 kohdassa annetaan mahdollisuus suojella sisäisiä asiakirjoja ennen niiden vahvistamista ja joissakin tapauksissa jopa vahvistamisen jälkeen, jos asiakirjoissa on lausuntoja, jotka on annettu toimielimessä käytyjen alustavien keskustelujen tai neuvottelujen yhteydessä. Kolmansien osapuolten asiakirjat Asetuksessa säädetään, että toimielimen on kuultava kolmansia osapuolia päättääkseen onko tietojen paljastaminen evättävä jonkin poikkeuksen nojalla (4 kohta). Artiklan 5 kohdassa esitetään Amsterdamin sopimuksen liitteenä oleva julistus N:o 35. Poikkeusten soveltamisen päättyminen Poikkeuksia sovelletaan vain niin kauan kuin tietojen suojaaminen on perusteltua. Säädöksissä, jotka koskevat Euroopan yhteisöjen historiallisten arkistojen avaamista yleisölle [1] säädetään, että useimpien poikkeusten soveltaminen lakkaa kolmenkymmenen vuoden kuluttua asiakirjan laatimisesta. [1] Komission päätös N:o 359/83/EHTY, tehty 8 päivänä helmikuuta 1983. Neuvoston asetus (ETY, Euratom) N:o 354/83, tehty 1 päivänä helmikuuta 1983. 2.5. Soveltaminen jäsenvaltioissa (5 artikla - tarkistus 102) Uudessa 5 artiklassa selkeytetään johdanto-osassa (entinen kappale 12, nyk. 15) esitettyä vilpittömän yhteistyön periaatetta. Siinä säädetään, että vastaanottaessaan hakemuksen jonkin toimielimen asiakirjoihin tutustumisesta jäsenvaltion on kuultava kyseistä toimielintä, jotta se ei toimisi asetuksen tavoitteiden vastaisesti. 2.6. Hakemusten käsittely (6-8 ja 10 artikla - tarkistukset 103-105 ja 107) Vastausaika on lyhennetty viiteentoista arkipäivään komission virkamiesten hyvää hallintotapaa koskevien toimintasääntöjen mukaisesti. 2.7. Arkaluonteisiin asiakirjoihin sovellettavat järjestelyt (9 artikla - tarkistus 106) Kaikki arkaluonteisiin asiakirjoihin tutustumista koskevat toimenpiteet on vastedes ryhmitelty omaan artiklaan. Hakemuksia käsittelevät yksinomaan sellaiset henkilöt, joilla on valtuus saada tietää, mitä asiakirjat pitävät sisällään (2 kohta). Arkaluonteisia asiakirjoja ei mainita julkisessa rekisterissä ja niitä koskevia tietoja paljastetaan ainoastaan laatijan suostumuksella (3 kohta). 2.8. Rekisterit, suora tiedonsaantioikeus ja julkaisut (11-13 artikla - tarkistukset 109-111) Rekisterejä koskevat säännökset ovat yksityiskohtaisempia kuin komission alkuperäisessä ehdotuksessa. Säännökset, joissa käsitellään asiakirjojen suoraa tiedonsaantioikeutta ja tietynlaisten asiakirjojen julkaisemista virallisessa lehdessä eivät varsinaisesti kuulu perustamissopimuksen 255 artiklan soveltamisalaan mutta ovat yleisesti ottaen nykykäytännön mukaisia. Komissio, neuvosto ja parlamentti ovat lisäksi ilmoittaneet aikovansa lisätä asiakirjojensa sähköisten versioiden levitystä. 2.9. Jatko- ja seurantatoimet (14-17 artikla - tarkistukset 108 ja 112-115) Tarkistetussa ehdotuksessa on selkeämmät säännökset toimielinten välisestä koordinaatiosta, jota varten perustetaan komitea, sekä asetuksen seurannasta ja arvioinnista. 2.10. Voimaantulo - nykysäännösten yhteensopivuus asetuksen kanssa (18 ja 19 artikla - tarkistukset 116 ja 117) Nykylainsäädäntöön sisältyviä asiakirjajulkisuutta koskevia sääntöjä tarkastellaan uudelleen asetuksen valossa. On myös varmistettava, että säädökset Euroopan yhteisöjen historiallisten arkistojen avaamisesta yleisölle (ks. kohta 2.4) eivät sisällä asetuksen kanssa ristiriitaisia säännöksiä yleisön oikeudesta saada tietoa asiakirjoista. 2.11. Asetuksen sovellettavuus muihin virastoihin - vetoomus asetuksen soveltamisalan ulkopuolelle jääville toimielimille ja muille elimille (yhteinen julkilausuma - tarkistus 118) Säännöt, jotka koskevat yleisön oikeutta saada tietoja asiakirjoista tehdään soveltamiskelpoisiksi myös asetuksessa tarkoitettujen toimielinten perustamiin virastoihin. Yhteisessä julkilausumassa todetaan, että tätä varten toteutetaan asianmukaiset toimenpiteet. Komissio, neuvosto ja parlamentti esittävät vetoomuksen asetuksen ulkopuolelle jääville yhteisön muille toimielimille ja elimille, jotta nämä laatisivat asetuksen kanssa yhdenmukaiset säännöt yleisön oikeudesta saada tietoa näiden asiakirjoista. 3. Päätelmä Komissio muuttaa asetusehdotuksensa edellä esitetyllä tavalla EY:n perustamissopimuksen 250 artiklan 2 kohdan mukaisesti.